b'\n_START_ARTICLE_\nSiesta\n_START_PARAGRAPH_\nSiesta \xe2\x80\x93 ispani\xc5\xa1kas pavadinimas popietiniam miegui, da\xc5\xbenai po vidurdienio valgio, ypa\xc4\x8d kar\xc5\xa1to klimato \xc5\xa1alyse. Pavadinimas (isp.) kil\xc4\x99s nuo lot. hora sexta \xe2\x80\x93 \xc5\xa1e\xc5\xa1ta valanda, skai\xc4\x8diuojant nuo au\xc5\xa1ros sutampa su vidurdieniu._NEWLINE_Pirmin\xc4\x97 siestos s\xc4\x85voka rei\xc5\xa1k\xc4\x97 tiesiog vidurdienio pertrauk\xc4\x85, skirt\xc4\x85 praleisti su draugais ir \xc5\xa1eima, neb\xc5\xabtinai miegui. Siesta praktikuojama Portugalijoje, Ispanijoje, Lotyn\xc5\xb3 Amerikos \xc5\xa1alyse, Filipinuose, taip pat gana paplit\xc4\x99s \xc4\xafprotis Kinijoje (vadinama xiuxi arba wushui), Indijoje, Italijoje (vadinama reposo), Graikijoje, Viduriniuose Rytuose ir \xc5\xa0iaur\xc4\x97s Afrikoje. Kai kuriose \xc5\xa1alyse \xc4\xafstaig\xc5\xb3 ir kompanij\xc5\xb3 darbo laikas yra atitinkamai su keli\xc5\xb3 valand\xc5\xb3 pertrauka, kuri\xc5\xb3 metu gyvenviet\xc4\x97se gatv\xc4\x97s i\xc5\xa1tu\xc5\xa1t\xc4\x97ja._NEWLINE_Popie\xc4\x8dio miegas praktikuojamas ir kitose tropini\xc5\xb3 bei subtropini\xc5\xb3 region\xc5\xb3 \xc5\xa1alyse, nes vidurdien\xc4\xaf auk\xc5\xa1tos temperat\xc5\xabros suma\xc5\xbeina \xc5\xbemoni\xc5\xb3 aktyvum\xc4\x85 bei produktyvum\xc4\x85._NEWLINE_Piet\xc5\xb3 Azijoje iki industrializacijos buvo ypatingai paplit\xc4\x99s popie\xc4\x8dio miegas po lengvo masa\xc5\xbeo naudojant garsty\xc4\x8di\xc5\xb3 aliej\xc5\xb3; \xc5\xa1io ritualo metu taip pat buvo \xc4\xafprasta lengvai u\xc5\xbek\xc4\x85sti: tik\xc4\x97ta, kad \xc5\xa1ios tradicijos laikymasis \xc5\xbemog\xc5\xb3 padaro geresniu. Banglade\xc5\xa1e ir Vakar\xc5\xb3 Bengalijoje ji vadinama bhat - ghum, kas rei\xc5\xa1kia \xe2\x80\x9ery\xc5\xbei\xc5\xb3 miegas\xe2\x80\x9c (miegas u\xc5\xbevalgius ry\xc5\xbei\xc5\xb3)._NEWLINE_Japonijos kompanij\xc5\xb3 ofisuose darbuotojai skatinami pasinaudoti specialiais \xe2\x80\x9eSn\xc5\xabstel\xc4\x97jimo kambariais\xe2\x80\x9c arba turi \xe2\x80\x9estalines pagalves\xe2\x80\x9c, darbuotojams nusn\xc5\xabsti prie darbo stalo._NEWLINE_Tyrimai rodo, kad popietinis miegas sutampa su biologiniais \xc5\xbemogaus organizmo poreikiais. Nesenas tyrimas (publikuotas 2007 m.) taip pat teigia, kad piet\xc5\xb3 mieg\xc4\x85 praktikuojantiems \xc5\xbemon\xc4\x97ms ma\xc5\xbeesn\xc4\x97 \xc5\xa1irdies infarkto tikimyb\xc4\x97.'